
Økonomirapport Helsam 1. tertial 2025

Økonomirapporten for Helsam er som tidligere utarbeidet uten å inkludere virksomheten ved Sustainit. Vi ettersender egen rapportering fra Sustainit. Den økonomiske situasjonen i bevilgningsøkonomien ved Helsam har forverret seg omtrent som ventet gjennom første tertial. Isolert månedlig merforbruk for de fire første månedene ligger på rundt 1. mill. 

Regnskap målt opp mot budsjett hittil i år har vist behov for noen justeringer av årsprognonsen som i sum gjør at vi forventer å gå ut av året med et større akkumulert merforbruk enn forventet pr desember. Inntektene er økt primært som følge av at vi får utbetalt en andel av studiefinansiering fra masterstudenter utenfor EØS. Det er et etterslep på denne ordningen som gjør at det ikke var klart verken størrelse på disse inntektene eller når de ville utbetales. Forventet helårseffekt er 1,1 mill. I motsetning til øvrige inntekter som kommer til gjennom året(som gjennomgående er knyttet til øremerkede kostnader), så innebærer disse inntektene en svak, men reell styrking av økonomien. 

Årsbudsjettet har i for liten grad tatt høyde for effekten av lovpålagte forlengelser i rekrutteringsstillinger og det har heller ikke blitt tatt tilstrekkelig høyde for økningen i personalkostnader til praksis som følge av økt kullstørrelse i medisin. Dette bidrar til at forventet personalkostnad for året er økt med 3,8 mill. i oppdatert prognose. 

Nettobidraget fra de eksterne prosjektene er noe svakere gjennom første tertial enn forventet, og vi har justert ned årsprognosen med 1,5 mill. Det har den siste tiden vært meget høy søknadsaktivitet, men vi forventer ikke at nye tildelinger vil få noen vesentlig effekt inneværende år. Det har vært planlagt prosjektavslutning i noen oppdragsprosjekter som gjør at vi har budsjettert med relativt store inntekter i form av overskudd, men disse har blitt forlenget for nye perioder og vi jobber fortsatt med avklaringer av hvilken økonomisk effekt disse vil gi. 

Årsbudsjettet viste seg også for optimistisk i vurderingen av det akkumulerte resultatet ved utgangen av fjoråret. Det forverrer akkumulert merforbruk ved utgangen av året med 3,6 mill.

Som redegjort for under nettobidraget så er det noe mindre aktivitet i BOA-virksomheten enn forventet. Årsprognosene er derfor noe nedjustert. 

